Snoek vol proteïene en omega-3 met min vet – studie | Netwerk24
Snoek vol proteïene en omega-3 met min vet – studie
Deur Elsabé Brits 08 Junie 2017 05:08
Volgens ’n nuwe studie wat in die South African Journal of Science gepubliseer is, bevat snoek baie proteïene en belangrike omega-3-vetsure, maar min vet.Foto: Verskaf
Kaapse snoek bevat nie net baie gesonde proteïene nie, maar is vol omega-3-vetsure en bevat min vet.
Die eerste omvattende studie wat oor die voedingswaarde van snoek gedoen is, wys dat dit ’n “gesonde en goedkoop bron van proteïene” is.
Die bevindinge is onlangs publiseer in die South African Journal of Science deur Sune Henning, ’n navorser in voedselwetenskap en tegnologie aan die Kaapse Skiereiland Universiteit van Tegnologie, en prof. Louw Hoffman van die Suid-Afrikaanse navorsingsleerstoel in vleiswetenskap: genomika tot nutriomika aan die Universiteit Stellenbosch.
Slegs ? handvol studies is al oor die voedingswaarde van Suid-Afrikaanse seevisspesies gedoen. Daarby het slegs enkele studies al in die verlede spesifiek na rou en gaar Kaapse snoek (Thyrsites atun) gekyk.
Volgens die studie bevat gaar snoek minder as 4% vet, en kan dit met pienk salm vergelyk word. Snoek het ook “goeie vetsuur” – veral as dit gaargemaak word. Deur die snoek gaar te maak verminder die voginhoud en vermeerder die proteïene.
Daar is meer proteïene (24,5%) in snoek as in Europese stokvis, seebaars, kabeljou of varswater-visspesies soos reënboogforel en katvis.
“Kaapse snoek word dikwels beskou as ’n vis wat minderwaardig is, maar in werklikheid is dit ’n gesonde, relatief goedkoop bron van hoë proteïen en lae vet wat baie ‘goeie’ omega-3-vetsure bevat,” sê Henning.
Volgens die navorsers moet nog werk gedoen word oor plaaslike stokvis, die Kaapse dorie en sardyne wat ook ekonomies is, asook die verskillende gaarmaakmetodes.
Dis weer snoektyd!